*The American War-Dog*, unha *charge* ou caricatura política de 1916 de Oscar Cesare, co can chamado "**Jingo**".
O ***jingoísmo*** é un nacionalismo en forma de política exterior agresiva e proactiva, como a defensa dun país ou territorio polo uso de ameazas ou a forza militar real, en oposición ás relacións pacíficas, nos esforzos por salvagardar o que percibe como os seus intereses nacionais.

Coloquialmente, o *jingoísmo* é un nesgo excesivo ao xulgar o propio país como superior aos demais – un tipo extremo de nacionalismo. (*cf.* chauvinismo e ultranacionalismo).

Termo
-----

O termo non aparece no DRAG, no Digalego, no bUSCatermos ou no *Dicionario de dicionarios* de USC/UVigo tampouco nas hipotéticas variantes "jingoismo" ou "xingoísmo". Si que aparece en dicionarios de galego reintegrado, portugués e castelán. En orixe, e aínda como acepción, o termo é referido en particular aos que na Inglaterra do século XIX, defendían unha actitude exaxeradamente patriota e hostil cara a Rusia.

### Etimoloxía

O coro dunha canción do compositor GW Hunt, popularizado polo cantante GH MacDermott – se cantaba habitualmente nos pubs e salas de música – na época da guerra ruso-turca de 1877–78- deu a luz ao termo.   A letra incluía este estribillo:

> 
> 
> We don't want to fight but *by Jingo* if we do  
> 
> We've got the ships, we've got the men, we've got the money too  
> 
> We've fought the Bear before, and while we're Britons true  
> 
> The Russians shall not have Constantinople!
> 
> 
> 
> 

A toma de Constantinopla foi un obxectivo estratéxico ruso de longa data, xa que lle daría á Armada rusa, con base no Mar Negro, un acceso sen trabas ao mar Mediterráneo a través do Bósforo e dos Dardanelos (coñecidos como "Estreito turco"); pola contra, os británicos estaban decididos a bloquear aos rusos, para protexer o seu propio acceso á India. Na época na que se compuxo e cantaba a canción anterior, os rusos achegáronse ao seu obxectivo, a través do Tratado de San Stefano; finalmente, os británicos puideron facer retroceder aos rusos mediante a presión diplomática e a ameaza de guerra.

A frase "*by Jingo!*" era un *minced oath,* un xuramento picado, escasamente documentado por escrito, usado en lugar de "*by Jesus!*" ("por Xesús").

O uso do termo específico "jingoísmo" deriva da súa acuñación polo radical británico George Holyoake, como etiqueta política, nunha carta ao *Daily News* o 13 de marzo de 1878.

Exemplos
--------

O almirante John Edmund Commerell, participante na guerra de Crimea, caracterizado nun *charge* ou caricatura política como "**Un Jingo**" na revista Vanity Fair.
Na década de 1880, Henry Hyndman, líder da Federación Socialdemócrata, volveuse en contra do internacionalismo, e promoveu unha versión do socialismo mesturada con nacionalismo e antisemitismo, até o punto de atacar á súa compañeira socialista Eleanor Marx en termos antisemitas, sinalando que ela *"herdara no seu nariz e na boca o tipo xudeu do propio Karl Marx"*. Ao participar no grupo rupturista que fundou a Liga Socialista, Eleanor Marx escribiu polémicas nas que describiu a Hyndman e os seus seguidores como *The Jingo Party* "O Partido Jingo".

O maior xeneral da artillaría británica Thomas Bland Strange, un dos fundadores do exército canadense e un dos comandantes de división durante a Rebelión do Noroeste de 1885, foi un soldado excéntrico e temperamental que gañou o sobrenome de "Jingo Strange" e titulou a súa autobiografía de 1893 *Gunner Jingo's Jubilee*.

Probabelmente os primeiros usos do termo na prensa estadounidense ocorreron en relación coa proposta de anexión de Hawai (*Newlands' Resolution*) en 1893, despois de que un golpe de estado liderado por residentes estranxeiros, na súa maioría estadounidenses, e asistido polo ministro estadounidense en Hawai, derrocase a monarquía constitucional e declarase unha república (República de Hawai). O presidente republicano, Benjamin Harrison, e os republicanos no Senado dos Estados Unidos foron frecuentemente acusados de ***jingoísmo*** na prensa demócrata por apoiar a anexión.

Theodore Roosevelt foi frecuentemente acusado de *jingoísmo*. Nun artigo do 23 de outubro de 1895 no *The New York Times*, Roosevelt afirmou: *"Fálase moito do '**jingoismo**'.* *Se por 'jingoísmo' queren dicir unha política en aplicación da cal  estadounidenses insistirán con resolución e sentido común en que as potencias estranxeiras respecten os nosos dereitos, entón somos 'jingos'"*.

En *Homage to Catalonia*, George Orwell denuncia as tácticas dos xornalistas políticos e desexa a introdución de avións na guerra para ver finalmente *"un jingo cun burato de bala"*.

A política de apaciguamento cara a Hitler levou a referencias satíricas á desaparición de tales actitudes jingoístas ante a agresión nazi. Un debuxo de EH Shepard titulado "The Old-Fashioned Customer" apareceu o 28 de marzo de 1938 en *Punch*. Ambientado nunha tenda de discos, John Bull pregúntalle ao vendedor de discos (o primeiro ministro Neville Chamberlain): *"Pregúntome se tes unha canción que recorde sobre non querer loitar, pero se facemos... algo, algo, algo. .. nós tamén temos o diñeiro?".* Na parede hai un retrato de Lord Salisbury.

A retórica de Corea do Norte foi descrita ás veces como *jingoísta*.

Notas
-----

1. ↑  Catherine Soanes (ed.), *Compact Oxford English Dictionary for University and College Students* (Oxford: Oxford University Press, 2006), páx. 546.
2. ↑  "Significado de jingoísmo no Dicionário Estraviz". *estraviz.org*. Consultado o 2023-03-08.
3. 1 2  S.A, Priberam Informática. "jingoísmo". *Dicionário Priberam* (en portugués). Consultado o 2023-03-08.
4. ↑  "jingoísmo". *dle.RAE.es*. Consultado o 8 de marzo de 2023.
5. ↑  "Q-jingo". *cyberussr.com*.
6. ↑  "Plevna". *davidkidd.net*. Arquivado dende o orixinal o 17 de setembro de 2007. Consultado o 08 de marzo de 2023.
7. ↑  Pears, Edwin (1916). *Forty years in Constantinople, recollections, 1873-1915*. Londres, Jenkins.
8. ↑  Justin Mccarthy, M. p (1881). *A History Of Our Own Times Vol -iv*.
9. ↑  Holyoake, George Jacob (1892). *Sixty years of an agitator's life*. London, T. F. Unwin.
10. ↑  Ceadel, Martin (2000). *Semi-detached Idealists: The British Peace Movement and International Relations, 1854–1945*. Oxford University Press. p. 105. ISBN 0-19-924117-1.
11. 1 2  Virdee, Satnam. "Socialist Antisemitism and Its Discontents in England, 1884–98." Patterns of Prejudice 51.3-4 (2017):363
12. ↑  Carta de Eleanor Marx a Wilhelm Liebknecht, 1 de xaneiro de 1885, citada en *"Eleanor Marx - A Life"* de Rachel Holmes, Bloomsbury Publishing, Londres, 2014, p. 223.
13. ↑  Strange, Thomas Bland, *Gunner Jingo's Jubilee*, Londres, 1893; nova edición con introdución de R.C. Macleod, Edmonton, 1988. Macleod, R.C. "Thomas Bland Strange," *Dictionary of Canadian Biography*.
14. ↑  *Kansas City Times*, 14 de febreiro de 1893, p. 4 editorial: "Jingoism pure and simple."
15. ↑  "Times machine" (PDF). *NYTimes.com*.  A referencia atópase cara á metade do artigo.
16. ↑  Pseudo-Orwell, George (1938). *Homage To Catalonia*.
17. ↑  Charmley, John (1999-05-27). *Chamberlain and the Lost Peace* (en inglés). Ivan R. Dee. ISBN 978-1-4617-2092-8.
18. ↑  "North Korea scales down jingoism on 70th birthday – DW – 09/09/2018". *dw.com* (en inglés). Consultado o 2023-03-08.
19. ↑  "The strategic incoherence of copying North Korea". *Orange County Register* (en inglés). 2022-06-16. Consultado o 2023-03-08.
20. ↑  "Peninsula-of-paradoxes-south-korean-public-opinion-on-unification-and-outside-powers-pub". *carnegieendowment.org; Carnegie Endowment for International Peace* (en inglés).

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Jingoísmo Modificar a ligazón no Wikidata*** |

### Outros artigos

* *By Jingo!*
* Chauvinismo
* Diplomacia
* Política exterior

### Ligazóns externas

* MacDermott Canción
* MacDermott Letra
* The song, We Didn't Want To Fight - Cantada por Stanley Kirkby

|  |  |
| --- | --- |
| Control de autoridades | 
* Wd: Q1689591
* BRE: 1952539
* EBID: ID
* JSTOR: jingoism
* MAG: 2780244628

 |